次韻郊祀慶成
作者：范成大
朝代：宋

paragraphs: 帝德重堯緒，天心與舜禋。
慶期符後甲，元日際初辛。
土緯扶南極，旄胡拱北辰。
律諧風自艮，衡正斗垂寅。
桂燎靈宮曉，蕭脂太室晨。
百神森壁壘，萬衛密鉤陳。
日月青旂色，雷霆玉輅塵。
洗兵銀漢水，收雪紫壇春。
天步臨黄道，仙班像玉宸。
陶匏宗素樸，琮璧慕精純。
祕祝裒時對，高斿欻下賓。
金鐘鳴傑簴，朱火熭芳薪。
日麗雞竿矗，天旋鳳律新。
端門敷錫後，六合共絪縕。